khistorydata/jeongjo-sjw-relations huggingface dataset:
정조 4년
正言沈樂洙疏曰。伏以天下之事不一。而天下之理一也。故古今之變。不啻千萬。而要其歸。未嘗不同。此所謂治同其道。亂同其事者也。觀今之世。不可謂治。而亦不可謂亂。若謂之治。則人心陷於利欲。世道趨於汚下。將至於無父無君而後已矣。若謂之亂。則聖明在上。內無遞豫之患。外無彊場之憂。非治則亂。非亂則治。理之必至。而今則不然。此其故何哉。臣以爲世有必亂之機。而上有可治之資也。臣嘗觀前代權奸之用事。史不絶書。而一種公議。尙有不泯於其間。如王莽之時。梅福上書。魏忠賢之時。楊漣奏疏。想其凶熖。一觸可碎而猶然。有重義理者矣。今夫洪國榮之用事也。專恣擅弄。無所不至。終始四五年之間。上自公卿。下至韋布士庶。夫孰不深憂竊歎。而終不敢有一言則國之不亡。幾矣。而此所謂世有必亂之機也。幸而天心亟悔乾。斷斯赫。爰有正月處分。而共公之論。相繼始發。仁宗知夏竦之奸而姑且掩覆。文帝知鄧通之罪而猶欲愛護。則此古昔賢君之所不免。而唯殿下優優然斷之。此所謂上有可治之資也。嗚呼。上固有可治之資。而世終有必亂之機。則國榮雖去。而治終不可致矣。亂終不可救矣。亂之爲機。其端甚多。而未有如言路之杜塞。當國榮肆橫之日。終無一言者。殿下亦嘗知其所由然者乎。嗚呼。千古權奸之要君誣世。其術甚多。而未有如國榮之巧憯。始則秉執義理。不無其功。而優然自居以擎天浴日之勳。以號令一世。其言曰。遜我者忠於國家。拂我者逆於君父。遂以爲驅駕一世。鉗制衆口之資。其爲術一也。及其戚聯宮掖。益肆威勢。內托肺腑之親。外籍柱石之名。使朝廷之一施一措。人物之一進一退。無一不由於己。人人候其氣息而以爲榮辱。事事隨其指揮而以爲得失。其爲術二也。方其勢成威主或慮公議之在下。遂爲延攬收拾之計。使一世之稍自操持。不欲奔趨者。輒皆欲其薰梁一套。漸通聲氣。先怵以威禍。復誘以利祿。竟至於浸淫者沈酣不返。怵畏者依違苟容。使一世士大夫。鱉鱉如牽縶而不能出一言以攻。其爲術三也。畢竟休致之擧。外而欲爲眩惑衆心之計。內而欲售沮遏大計之意。而事出意外。人皆忱惑。而稍有知覺者。以告退疏語之。乖常悖理。雖疑其必有奸慝。然煽動之言。輒以爲今且復入。又或謂訴爲休退。欲覘人心之趨舍。方且欲爲殺活進退之計。於是乎人心益懷危懼。畏如鬼蜮。閭閻里巷。諱言國榮擧措。此其前後要君誣世之術。至於三四而竟無一言之敢及者也。嘻噫。痛矣。國家之所以維持者。唯在士大夫名義一節。而我朝四百年培養之風。至于國榮之時而蕩然無一分餘地。此臣所謂國榮雖去。而治終不可致。而亂終不可救者也。誠使國家。一朝而不幸有操溫之凶。而今日朝廷。亦難望其卓然有一人效義。則國之不亡。其無幾矣。爲今之計者。莫如振刷頹靡。淬礪廉恥。使一世稍知榮辱禍福之外。亦有一箇義理。然後乃可爲救亂回治之機。而具允鈓李義翊之無識。固不足數也。世所謂稍欲持身。自稱士流者。不惟畏㥘而强屈。乃反諂媚而求利。至與具李病畦之輩。詡詡共爲諂笑之態。冀沾餘澤者。宋煥億是已。嗚呼。其可羞而亦可痛也。臣於煥億。雖不相識。爲先賢後裔。亦豈無愛惜之心。而若其假托淸議。求濟私意。始附龜柱而至密。終入國榮而益切。竟至於欺父兄賣士友之狀。臣嘗痛之者也。顧今奸凶屛退之初。宜先以煥億。屛之邊裔。知有廉恥。以礪一世墜墮之風。譬如醫者治病。病崇於熱。遍身毒丹。有不得隨處治之。先從䪿門試針。以泄熱毒之氣。則終必有消丹反元之效。而臣則以煥億。爲今日世道之䪿門。冀下一針也。嗚呼。今日。卽殿下望拜皇壇之日也。伏想聖情。慨然興懷於先正尊王之義。臣於此時。適論煥億之罪。臣固有慼慼於心。而臣則以爲今日之罪煥億。乃所以光先正之道也。至於朝廷處置。在此時尤宜正大明白。以收積年湮鬱之人心。而巨罪首惡。自鄭妻爲龜柱。自龜柱爲今日之國榮。惟其一向容貸。當斷不斷。則人心之淊溺。世道之囂亂。益無所底定。而況復國榮之時。朝家之政令。凡係刑賞之失中者。輿儓之人。皆奮然相謂曰。此非我聖上之意。而皆國榮之事也。相與憂歎感憤者久矣。如柳星漢之亢直守法。以賤傔之推責而重棍編配。相仍於新恩之初。金龜柱之闒茸無識。以禁直之密附而華貫超秩。不踰於一月之中。此足爲聖政之累。而其餘。臣不暇盡言也。及今屛逐奸凶。摠攬乾綱之時。宜卽宣布聖上悔悟之意。明正國榮擅弄之罪。昭示八方。以曉衆心。使一世知聖明之更如日月。而崇奬名義。恢廣言路。人人皆知名義之不可終棄。則其所以回世運於必亂。致聖功於可治者。庶幾其必在於是矣。惟聖明垂察焉。仍念臣。踰歲三司。未嘗有一言報效。竊自附於奔走備員之義。而每登筵席。仰聽德音。論賢聖之旨義。談古今之治亂。生知之姿。天縱之學。跨越千古。凡於天理人情。無微不燭。而終始以一國榮。不免爲累。若有所未察。則臣嘗繞壁拊心。不自覺其口中發歎。而自以㥘懦無勇。祿仕低佪。心知其專擅之罪。目見其驕橫之狀。而職在三司。不能一言。則臣不免欺心負國之罪也。臣於月前。忝四館職。猥登講筵。因文陳義。以宰予之無隱。爲聖人至誠敎人之功化。人君御下有聖人之化。則群下無匿情欺心。而聖敎以爲聖人。固有至誠。宰予賢。故能無隱。臣於其時。仍聞聖敎。感愧銘心。而猶不能奮一言於前席。亦臣之罪也。古人有一失職而終身不仕者。如臣愚陋。固不敢擬以高義。而至於臺閣言議之地。有不可强其羞愧。揚揚如自有也。伏乞聖明。亟削臣職。仍治臣罪。以爲含默苟安。欺心負國之戒。則其在尙名義礪廉恥之道。亦爲一助也。臣無任瞻天望雲。不勝激切祈懇之至。答曰。省疏具悉。爾以今之世謂不可謂治。亦不可謂亂。予乃反爾之意以爲今之世。不可謂治。亦不可謂亂。予雖欲鎭服倜停。期致于治。而奈爾等之軋揚抉摘。必致于亂。何哉。爾又以治病取喩。而予則曰。顖門下針。宜試壯年之病。不當用於老人氣力。藥非對症。適足爲病者促死之端。醫國亦奚異是。繼自今。爾等愛國。如愛身也。
정조 4년
庚子三月十九日。兼春秋朴行淳。訓鍊都監習陣頉單子。傳曰。今則武將。欲效文宰之處義乎。無病而曰。有病。當操日請停操者。安有如許將臣。道理事體所在。申飭不容但已。訓鍊大將具善復。爲先從重推考。此單勿施。使之依例擧行。
정조 4년
庚子三月十九日辰時。上詣春塘臺。望拜禮入侍時。行都承旨鄭民始。左承旨李亨逵。右承旨徐有防。左副承旨金魯淳。右副承旨趙尙鎭。同副承旨沈豊之。記事官金載瓚。假注書李錫夏。記事官李𤧣徐龍輔。以次侍立訖。上具翼善冠袞龍袍。乘輿。出協陽門。詣春塘臺降輿入小次。具翼善冠黑團領袍。乘輿。至帳殿前降輿。就拜位北向四拜。仍跪坐司香二人。盥手進香案前跪。三上香而退。上行四拜。乘輿還入小次。改具翼善冠袞龍袍。乘輿。還入協陽門。諸臣以次退出。
정조 4년
庚子三月十九日巳時。上御誠正閣。右副承旨入侍時。右副承旨趙尙鎭。假注書李錫夏。記事官李𤧣徐龍輔。以次進伏訖。上命書右議政李徽之疏批。上曰。禮房承旨入侍。出榻前下敎賤臣承命出來。右承旨徐有防。召入進前。上命書傳敎曰。罰已行。拿處校同官縫𦇯官宣傳官哨官。竝分揀付過放送。上曰。右副持右相疏批先退。以爲傳諭。可也。尙鎭退出。上曰。注書出去。吏曹參判出去與否。知入。可也。賤臣承命出問後還奏曰。已出去云矣。上曰。王大妃殿進御一錢重人蔘粟米飮一貼。煎入。出榻敎仍命退。諸臣以次退出。
정조 4년
庚子三月十九日申時。上御誠正閣。平安兵使入侍時。平安兵使李漢昌。同副承旨沈豊之。假注書李錫夏。記事官李𤧣徐龍輔。以次進伏訖。上命漢昌進前曰。關防何處不重。而至於本閫。乃是邊門。責任尤重。防禦之策。必須善爲之也。命豊之宣諭訖。仍命漢昌先退。上曰。王大妃殿進御一錢重人蔘粟米飮一貼。煎入。出榻敎上曰。玉堂入直誰某云耶。豊之曰。校理姜忱。修撰李鼎運云矣。上命書右相書啓批答。又命書禁府草記判付及持平李益運避嫌啓辭批答。右參贊洪樂命疏批。以明日常參經筵。取稟。命書傳敎曰。朝講兼行次對。仍命退。諸臣以次退出。
정조 4년
庚子三月十九日初更。上御誠正閣。左副承旨入侍時。右副承旨金魯淳。假注書李錫夏。記事官李𤧣徐龍輔。以次進伏訖。上曰。大臣書啓入來乎。魯淳曰。俄方入來矣。上曰。注書出去。書啓及今日臺諫疏批。持入。可也。賤臣承命持入。上命讀書啓。仍賜批。又命讀沈樂洙疏批訖。上曰。此批。何如。魯淳曰。聖批中。可見鎭安一世之意。故臣俄與坐直承旨相謂曰。大哉。聖人之言云矣。上曰。明義錄出後。世之交附於其人者。皆推之以國邊人故也。到今以此爲駁擊之資。則朝廷將無寧靖之日。誠甚悶然矣。魯淳曰。事極悶矣。而今此臺批中引譬。庶可爲一世感服之效矣。上命退。諸臣以次退出。
정조 4년
行都承旨鄭民始坐。左承旨李亨逵坐直。右承旨徐有防坐。左副承旨金魯淳坐。右副承旨趙尙鎭坐直。同副承旨沈豐之坐。注書鄭東浚仕金載瓚仕直。事變假注書吳翼煥仕。
정조 4년
徐有防啓曰。明日放榜相値。視事。頉稟。傳曰。知道。
정조 4년
以備忘記。傳于李亨逵曰。賓對備堂。只是四員。可謂太不成樣。懸病人員。牌招察任。
정조 4년
傳于李亨逵曰。大臣備局堂上引見。
정조 4년
以都承旨鄭民始掃墳呈辭。傳于沈豐之曰。備堂則每事懸病。況於見職。除拜未久。又此尋單。見今朝著殆空之日。安思占閒之計。揆以事體。極涉寒心。從重推考。此呈辭勿施。
정조 4년
李亨逵啓曰。御營廳從事官來言。今日本廳軍兵。日次私習云矣。敢啓。傳曰。知道。
정조 4년
傳于沈豐之曰。同副承旨。入侍。
정조 4년
傳于趙尙鎭曰。大臣。留待。
정조 4년
傳于李亨逵曰。右議政。入侍。吏曹。口傳政事。副司直金熤。
정조 4년
有政。吏批。判書金鍾秀受由在外。參判兪彦鎬牌不進。參議朴祐源進。右副承旨趙尙鎭進。吏批啓曰。判書受由在外。參判兪彦鎬牌招不進。小臣獨政未安。何以爲之。敢稟。傳曰。只出緊任。又啓曰。刑曹判書。今當差出。而擬望之人乏少。政府西壁竝擬。何如。傳曰。允。又啓曰。黃海監司。今當差出。而擬望之人乏少。他道守令竝擬。何如。傳曰。允。以兪彦鎬爲刑曹判書。以金熤爲漢城判尹。以安聖彬爲刑曹參議。以朴明源爲進賀兼謝恩使。以鄭元始爲副使。以韓光近爲書狀。以金夢華爲順天府使。以申光祐爲監察。以尹坊爲黃海監司。大司成鄭元始今加嘉善加資事承傳。
정조 4년
傳于李亨逵曰。都承旨。入侍。
정조 4년
趙尙鎭啓曰。明日親臨宣敎時。憲府侍臣。無進參之員。除在外疏批未下。持平崔守魯李益運。待開門牌招。以爲進參之地。何如。傳曰。允。
정조 4년
趙尙鎭啓曰。今三月二十二日。祿都目政事爲之之意。敢格。傳曰。知道。
정조 4년
右副承旨趙尙鎭書啓。臣敬奉聖批。更爲傳諭于西部新門外居平洞盤松契議政府右議政李徽之所住處。則以爲臣不避瀆擾。又上俟罪之章。冀蒙聖明之俯燭。及承批旨。辭意諄複。誨諭鄭重。噫。當此國勢孤危。聖主倚毗之時。豈敢爲恬然恝然。不思所以仰答萬一之計。而第念臣雖譾劣。職則具瞻。以罪倖免。恃寵冒進。則廉防有壞。譏笑必至。迷執愚見。不敢遽然徑入。惶恐縮伏。恭竢處分云矣。臣旣承偕來之命。姑爲仍留之意。敢啓。傳曰。知道。卿位在具瞻。董率百僚。則雖於些少辭受。固宜審量可否。裁酌是非。無過不及之差。爲一世之議刑。況官職去就所係。人臣之大節。尤安客一毫失當。以取道路之誚謗乎。予於卿之去就。有一言可決者。如使卿之處義。若在不可出。則予不待卿之辭巽。而勉解見職。或又在可出不可出之間。則雖以敬禮之義。不卽許勉。決不必如是覼縷敦迫矣。至於今番事。卿有可出之義有三焉。律文元無觀察使節度使論罪之文。此一也。爲便卿心。已命減律於灣尹。則卿猶復讓執。如未酌處之前。是誠有更要屈法之嫌。此二也。法律自法律。處義自處義。不可拘此奪彼。此等處折衷鑑別。無或持疑。自大官始。然後庶僚乖當之處義。可以矯正。此三也。卿其亟回遐心。卽爲造朝。聽予面諭事。都承旨敦諭。入來與否知來。
정조 4년
李亨逵。以兵曹言啓曰。卽接忠翊衛將廳牒報。則衛將鄭弼臣。以前任順天營將。交代後過限未上來云。依法典改差。何如。傳曰。允。李亨逵。以武臣堂上祿試射所差備官。以試官意啓曰。今日試射時。折衝金萬根。未滿四中。依承傳罷職。嘉善金天起。柳葉箭邊二中。騎芻一中。以矢數計之。則雖未滿四中。騎芻例有倍劃之規。依前例。勿爲罷職。何如。傳曰。允。李亨逵。以義禁府言啓曰。時囚罪人鄭志儉。告身盡行追奪。邊遠充軍事。草記批旨內以地界守令徒三年定配之律。勘處事。命下矣。鄭志儉。告身盡行追奪。江原道原州牧丹丘驛徒三年定配。而以議啓內辭意。具罪目。依例發遣府書吏。押送配所。何如。傳曰。允。如有功議。各減一等。
정조 4년
又以義禁府言啓曰。時囚罪人鄭志儉。告身盡行追奪。江原道原州牧丹丘驛徒三年定配事草記批旨內。如有功議。各減一等事。命下矣。鄭志儉十代祖蘭宗佐理功臣云。功減一等。告身盡行追奪。徒二年半定配之意。敢啓。傳曰。知道。
정조 4년
前行平安道觀察使李徽之疏曰。伏以臣三上辭章。未蒙允兪。承史繼臨。恩諭愈摰。感惶之極。益增震越。第臣區區迷守之外。又有難冒之一端。臣於義州犯越事。罪在不飭。恭俟嚴譴。伏奉書啓批旨。特下前灣尹減等之命。以開微臣進身之路。又降綸音。敎誨備至。仍令待朝趨造。臣於斯。尤不勝蹙踖不安之至。噫。事係邊禁。法意甚重。王府議讞。自有典例。而今以我聖上慈覆之仁。勘以旁照。恩出格外。曲庇之眷轉深。侍免之愧冞切。臣何敢憑恃寵渥。晏然爲冒赴之計哉。玆以不避瀆擾之罪。略控自劾之忱。伏乞天地父母。亟賜處分。以重公法。以安私分。千萬幸甚。答曰。省疏具悉卿懇。前灣尹之減等勘處。開卿進身之路。予非曲爲卿地。旣有旁照之律。則亦不可以因卿枉法。言也。大臣去就。何等至重。邊禁事體。何等至嚴。二字之間。不可偏廢。而幸有合擬之律。灣尹則如是酌放。卿則如是敦勉。可謂參前倚衡。煞有商量者也。卿之一向退遜。作爲必遞之義。恐未檍當底道也。噫。以今國事。以今世道。豈忍恝然恬然。不思所以救正之方乎。卿其勿復控辭。卽爲造朝。同參賓對事。偕來承旨。更爲傳諭。期於偕入。予方與大臣諸宰臨筵。以待卿造朝之意。一體傳諭。
정조 4년
庚子三月二十日卯時。上御誠正閣。禮房承旨入侍時。右承旨徐有防。假注書李錫夏。記事官李𤧣徐龍輔。以次進伏訖。上曰。注書出去。朝講諸臣詣閤事。分付。而曾經備堂人員。錄入。可也。賤臣承命出傳還奏曰。曾經備堂人員。俄已書入云矣。上命退。諸臣以次退出。
정조 4년
庚子三月二十日申時。上御誠正閣。玉堂持宮園儀入侍時。右副承旨趙尙鎭。副校理李時秀。記事官金載瓚李𤧣徐龍輔。以次進伏訖。上謂時秀曰。較正之役。今爲幾何。時秀對曰。幾盡訖功而未及淨寫矣。上曰。持冊子。明日更待也。命書傳敎曰。都承旨不爲仕進云。況有敦諭事。卽爲牌招。命書榻敎曰。禮房承旨。入侍。命退。諸臣以次出。
정조 4년
庚子三月二十日申時。上御誠正閣。右議政入侍時。右議政李徽之。右副承旨趙尙鎭。記事官金載瓚李𤧣徐龍輔。以次進伏訖。徽之曰。臣二年逖違之餘。復近耿光。伏未審。近日。聖候。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。徽之曰。嘉禮順成。慶幸曷已。螽斯之祝。臣民方切。臣空疎迂拙。百無一長。前後歷踐。罔非踰涯。今此重寄。實臣之夢想不到。未知聖簡。果何所取。而乃有此萬萬不敢當之命也。金甌之卜。汚隆斯係。而當此一治之會。尤宜難愼。則今忽授臣以此任。有若循級例陞。尋常差除者然。臣身之顚仆。雖不足恤。而其於國事何。世道。何哉。臣不但私分悚蹙。竊爲殿下擧措而惜之也。上曰。枚卜於卿。予意有在。予則自謂知卿莫如卿。亦知予所以知卿之心。不負予知者。望耳。徽之曰。洪國榮千罪萬惡。到今始著。無非人臣之極罪。而至於沮戲廣嗣之計者。抑何心腸也。罪關宗社恧盈神人。而殿下不可一味曲貸。伏望速賜處分。上曰。予果知人不明朝象至此。此是予自反處。尙復何言。不得不以全保之道。已有所處分。今何可追論也。徽之曰。沮戲二字。已成千古之斷案。人臣負此罪。而尙何以全保乎。殿下不能知於向來者。恐無傷於則哲之明。大舜之明焉而罪四凶於罪著之後。何嘗以不能先知。有累於大舜之德也。罪在四凶而隣乃罪之。則天下大服。況又聖人之過。更如日月。初雖有誤知之失。而終能行廓揮之權。則益有光於乾斷之明。而在聖德。庸何傷乎。臣果與罪人相親矣。當罪人。柄甲之日。國勢疑危而獨爲國邊之人。實有扶社之功。當是時。豈能覷其已包得如許凶腸也。至其文衡之請。亦臣所陳。到今追思。臣自知罪惶恧之至。不知所達矣。上曰。過矣。勿復以此事。更有云云。上曰。鼎席備位幸矣。予有所敎於左相。卿或聞知否。徽之曰。臣謹承聞矣。臣家果與領相有嫌。而臣若引嫌則彼亦當自引。臣豈敢以。私義。不思同寅之道乎。上曰。然則國事幸也。卿入相後。初登前席。何以敎寡人也。徽之曰。臣不敢以大臣自居。今無可以仰陳者矣。上曰。朝象日益泮渙。若是不已。則空朝廷後。乃已耶。予以鎭安調劑四字。望卿久矣。徽之曰。臣不敢當。而謹當殫竭而已。上曰。今姑退出。大臣以下以次出。
정조 4년
庚子三月二十日酉時。上御誠正閣。都承旨入侍時。行都承旨鄭民始。記事官金載瓚李𤧣徐龍輔。以次進伏訖。上曰。別使已出。此雖不得已之事。而言念經費。實非小悶矣。民始曰。然矣。命書傳敎曰。今日政新除授刑曹判書。牌招察任。又命書傳敎曰。吏曹參議。只推。牌招開政。又命書榻敎曰。王大妃殿進御一錢重人蔘粟米飮一貼。煎入。命退。承史以次出。
정조 4년
行都承旨鄭民始坐。左承旨李亨逵坐。右承旨徐有防坐直。左副承旨金魯淳坐。右副承旨趙尙鎭坐。同副承旨沈豊之坐直。注書鄭東浚仕直金載瓚仕。事變假注書吳翼煥仕。
정조 4년
上在昌德宮。停常參。經筵。
정조 4년
徐有防啓曰。明日常參。經筵。取稟。傳曰。只晝講。
정조 4년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而仁政殿親臨文武科放榜相値。不得爲之之意。敢啓。傳曰。知道。
정조 4년
傳于徐有防曰。禮房承旨。入侍。
정조 4년
以持平沈樂洙牌不進罷職傳旨。傳于沈豊之曰。只推。
정조 4년
以正言李益運牌不進罷職傳旨。傳于徐有防曰。只推。更爲牌招。
정조 4년
以正言李益運再牌不進罷職傳旨。傳于趙尙鎭曰。只推。
정조 4년
徐有防啓曰。卽者。觀象監官員。以領事意來言。今二十二日本監雜科覆試時。提調一員。當以試官進參。而提調蔡濟恭。以兵曹判書。祿都目政事進。金夏材。方帶臺職。俱不得進參。令本院稟旨變通。事言送矣。合有變通之道。何以爲之。敢稟。許遞。
정조 4년
吏曹。口傳政事。以尹東暹徐有寧爲觀象監提調。
정조 4년
兵曹。口傳政事。副司直徐浩修。
정조 4년
以備忘記。傳于徐有防曰。雜科試官望筒。極爲苟簡。典醫提調。刑曹堂上中在外人員許遞。政官卽爲牌招開政。差出待下批。試官望。修正以入。仍卽牌招察任。刑判批下。一體牌招。以爲備員開場之地。
정조 4년
有政。吏批。判書金鍾秀受由在外。參判未差。參譏朴祐源進。右承旨徐有防進。吏批啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以鄭元始爲刑曹參判。金華鎭爲典醫監提調。學生蔡義恭贈吏曹參判例兼。學生蔡膺祖贈吏曹參議例兼。已上同義禁蔡弘履兩代追贈。
정조 4년
兵批。兼判書蔡濟恭病。參判李萬恢病。參議尹勉升入直進。參知南柱老病。同副承旨沈豊之進。副護軍李明運。副司直尹東暹權噵。
정조 4년
傳于沈豊之曰。前黃海兵使。留待。
정조 4년
傳于徐有防曰。同副承旨與刑曹判書前黃海兵使。入侍。
정조 4년
徐有防。以成均館行大司成意啓曰。卽接中學牒報。則本學春等學製。兼敎授尹行修。身病委苦。限內不得設行云。令政院稟旨擧行。何如。傳曰。允。
정조 4년
徐有防啓曰。因成均館草記。中學春等學製。兼敎授尹行修。身病委苦。限內不得設行。令本院稟旨擧行事。允下矣。當等學製。限內旣不設行。依定式禁推傳旨捧入之意。敢啓。傳曰。知道。
정조 4년
以吏曹正郞尹行修禁推傳旨。傳于徐有防曰。雖未知情勢之何事。旣曰。有情勢則猶與無端不參有異。更思至於兵郞。公然替番。似出於未諳事例之致。親臨唱榜。幺麽該曹一郞官。有此違式之事。不可推考而止。禁推傳旨捧入。
정조 4년
李亨逵。以兵曹言啓曰。今三月二十一日。武臣賓廳講書日次。而親臨文武科放榜相値。不得爲之之意。敢啓。傳曰。知道。
정조 4년
又以訓鍊都監禁御兩營言啓曰。景秋門南邊宮墻頹毁處。今已畢築之意。敢啓。傳曰。知道。
정조 4년
又以訓鍊都監言啓曰。景秋門南邊宮墻頹毁處。今已畢築。把守軍兵及別巡校卒撤罷之意。敢啓。傳曰。知道。
정조 4년
又以禁衛營言啓曰。前因兵曹草記。景秋門南邊驛馬營運接宮墻頹圮處。限畢築間以西營入直軍。晝察夜巡矣。今已畢築撤罷之意。敢啓。傳曰。知道。
정조 4년
沈豊之。以義禁府言啓曰。黃昇源。令該府嚴査覈實事。傳旨啓下矣。黃昇源。以文臣朔試射時不爲進參事。旣已拿囚。添問目取招。何如。傳曰。試射不參。似因此事而然。足可爲情勢。與無端不參有異。禁推傳旨勿施。只以本事。詳覈取招。
정조 4년
敎奉朝賀徐命膺書曰。未七旬而丐休。在古有幾。纔一疏而許副。知臣莫如。賁三字之華銜。渙十行之溫諭。惟卿。受知聖祖。濟美先卿。端儀聳百僚之觀。綽乎眞宰相器。邃文貫五車之富。粲然古作者風。諫省初章。慨有興禮樂之志。經幄三晝。不陳非堯舜之言。歷兩銓而使四方。利器錯節。外三藩而內八座平步亨衢。望實允叶於詞垣。眷遇夙自於賓席。制作彬蔚。克贊一治之文明。顧問從容。多賴雅論之開發。東觀筆札。奏稽古之新編太。室冊章。煥摹天之大手。一自卿弟之樹立。冞篤予心之倚毗。昆季竝列於公卿。恃如柱石。家國永同於休戚。待以腹心。奎草初除。用觀文之故事。金甌新卜。侈御筆之親題。卿每有滿盈戒懼之心。予亦思終始全安之道。南城重寄。曲循巽讓之誠。西樞散班。特借優閑之地。豈意傳硯之一着。反致殫墨之四騰。激平地之驚波。敦主張是。挑冷劫之宿火。欲湛滅卿。使卿家而遭斯。義理安在。痛世道之至此。處分遂嚴。昨省卿瀝血之章。非循例乞身之懇。興公遂初之計。蓋已在十年之前。若水求退之言。奚但爲近日之事。其情危者其辭苦。可見由中。所望切則所感深。寧不體下。快副懸車之願。仍擧宣綍之儀。諒卿之斷誠。許奉朝請。體予眷眷之意。毋孤詢諮。平生請書。幾慕古人之大節。此日頒誥。喜成晩景之完名。於戲。雌黃不到於江湖。同歐陽歸穎之歲。寸丹長結於宸極。想魏牟戀闕之忱。故玆敎示。想宜知悉。副校理李時秀製進
정조 4년
刑曹判書兪彦鎬疏曰。伏以臣。昨於筵退之後。忽被寵擢恩旨。日未及改。旋授以秋官之長。臣誠怵然震恐。惝然驚惑。繼以慙汗浹背。不省所以自措也。噫。臣。眇拙一措大耳。擬諸百執事。無一可當。而何幸際時休明。過沐恩造。四五年中。節次推遷。以至今日。褎然進據八座之列。是豈臣夢寐之所思哉。踰分之懼。過福之憂。固不暇言。而辱淸朝名器之重。累始初官人之政。非細故也。況伏念臣之淸私。萬無離親供職之望。或値國家有事。則時來時去。以少伸區區情禮。而每念公私俱妨。涓埃莫報。秪有日夕兢惶。靡所容措。若其不堪從宦之實。則斯固通朝之所共知。而抑亦聖明之所俯燭者也。前此所叨。猶是宿趼例調。而今又加之以上卿高顯之秩。則恩數之虛辱。私義之難安。尤當何如哉。昨違嚴召。彌增悚懍。玆始冒控衷懇。伏乞聖慈。曲賜鑑諒。亟命收還濫資。仍將新授職名。竝行鐫免。以重公器。以安賤分。不勝大幸。答曰。省疏具悉。陞擢。一則爲久次。一則爲奬用。卿其勿辭。卽爲肅謝。
정조 4년
大司憲金夏材。大司諫李在學。持平崔守魯。校理姜忱。正言沈樂洙李濟萬。副修撰李鼎運啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。答三司曰。不允。措辭見上。大司憲李夏材。大司諫李在學。持平崔守魯。正言沈樂洙李濟萬啓曰。請濟州牧移配罪人敬彬。亟令王府。更爲設鞫得情。措辭見上持平崔守魯啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請副護軍閔義爀。亟施屛裔之典。答府曰。不允。趙濟泰等事。趙嵎事。亟停勿煩。措辭見上正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。仍令王府。設鞫得情。快正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴堤防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。設鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請逆賊尙魯。亟施孥戮之典。請削黜罪人李義翊。爲先亟施屛裔之典。正言沈樂洙。以臣妄陳一疏。昨奉批旨。今承筵敎。誨責備至。臣不勝惶懍震越。不知所達。今日臣子。雖匹庶之微。豈不知聖意在於調劑鎭安。而臣之陳疏之意。乃所以欲其因此而鎭安。仰體聖意也。夫與國榮相親者何限。而臣獨論宋煥億者。非但煥億之於國榮。至密至切。我國世家士大夫爲一世儀式。有非他人之比也。先正臣際遇孝廟。禮待隆重。至今士大夫。不但愛其後孫。雖外裔。亦皆貴之。今煥億。以其後孫。諂付權奸。及夫儒賢上京之後。藉重儒賢。凡所以干要國榮者。無所不至。世皆羞之。人皆鄙之。其忝辱祖先。貽累父兄。已不可言。而一世士夫爲之傷痛。而深嫉者此也。此臣所以論之。而疏中下段數人。亦爲國榮之終始貽累於殿下政令刑賞失中之事也。亦非論人。則此可以諒臣之情也。至於頂門下針之說。政謂罪一人而風礪一世之士夫。爲今日鎭安之道。而聖敎又以爲引譬失當。至有老壯之論。臣平日若有見孚於君父者。聖鑑之下。亦豈無諒察臣本情者。而前後誨責之敎如此。臣何可一刻仍冒於臺次乎。引嫌而退。臺閣論事。貴在無隱。匪怒之敎。何可深引。請正言沈樂洙出仕。答院曰。不允。安兼濟等事。埏事。亟停勿煩。處置事。依啓。
정조 4년
庚子三月二十一日辰時。上御仁政殿。放榜入侍時。行都承旨鄭民始。左承旨李亨逵。右承旨徐有防。左副承旨金魯淳。右副承旨趙尙鎭。同副承旨沈豊之。記事官鄭東浚金載瓚李𤧣徐龍輔。以次進伏訖。上御遠遊冠絳紗袍。陞座。文武新恩。分東西庭序立。行四拜禮。文武壯元。各賜靑蓋一。仍頒紅牌賜花。又行四拜禮訖。引儀唱禮畢。文武新恩。分左右行退出。有防曰。親臨唱榜。事體自別。吏曹正郞。例當賜牌。而謂有情勢。以假郞廳替行。事極未安。當該吏曹正郞。從重推考。何如。上曰。禁推。可也。亨逵曰。親臨放榜。事體至重。而紅牌頒賜時。兵曹正郞。不爲待令。以禁喧郞廳。臨時苟充。事甚未安。當該正郞。推考。何如。上曰。依爲之。有防曰。觀象監提調許遞事。命下矣。雜科在明。不可不趁卽備員。令該曹。口傳差出。何如。上曰。依爲之。竝出擧條命退。諸臣以次出。
정조 4년
庚子三月二十一日辰時。上御仁政殿。宣麻入侍時。行都承旨鄭民始。左承旨李亨逵。右承旨徐有防。左副承旨金魯淳。右副承旨趙尙鎭。同副承旨沈豊之。記事官鄭東浚金載瓚李𤧣徐龍輔。以次進伏訖。上御翼善冠袞龍袍。陞座。奉朝賀入東庭北向立。行四拜禮。宣敎官陞自東階上就東楹外。宣麻床前西向立。讀宣敎書。奉朝賀俯伏聽讀訖。又行四拜禮。引儀唱禮畢。侍衛儀仗先退。上曰。奉朝賀。入侍。命膺。進伏。上曰。卿家所遭。已盡昭晣。更無可言。而卿今作已退之身矣。予庸悵然矣。命膺涕泣對曰。臣靡聖上再造之恩。家族百口齏粉。久矣。此生此世。報答無路。而今當便訣之日。尤切戀軒之誠矣。第臣私心痛悼者。臣自兒時。粗讀古書。竊以忠孝二字。自勉於平日。而今臣所遭。一反於是。此臣所以腐心痛骨。實欲溘然而無生者也。上曰。予已洞悉。今何必如是耶。命書傳敎曰。前監司徐浩修。蕩滌敍用。仍令該曹。口傳付軍職。又命書傳敎曰。旣有監兵使勿論之先朝受敎。今則又不可事同而罰異。前北兵使李明運。亦爲敍用。命退。諸臣以次出。
정조 4년
行都承旨鄭民始坐。左承旨李亨逵坐直。右承旨徐有防坐。左副承旨金魯淳坐。右副承旨趙尙鎭坐直。同副承旨沈豊之坐。注書鄭東浚仕金載瓚仕直。事變假注書吳翼煥仕。
정조 4년
徐有防啓曰。自明日至二十六日。國忌齋戒正日。視事。頉稟。傳曰。知道。
정조 4년
又啓曰。奉敎徐龍輔。謂有親病。陳疏徑出。原疏纔已捧入矣。所當直捧禁推傳旨。而此與無端徑出有異。推李警責。何如。傳曰。允。
정조 4년
趙尙鎭啓曰。合辭方張之時。兩司無詣臺之員。事甚未安。除在外疏批未下雜科進去外。呈告人員。竝卽牌招。何如。傳曰。允。
정조 4년
傳于趙尙鎭曰。都承旨左承旨與文一榜。及武榜中宣傳官內禁衛勸武軍官。士夫人。入侍。
정조 4년
有政。吏批。判書金鍾秀受由在外。參判未差。參議朴祐源進。右副承旨趙尙鎭進。吏批啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以南玄老爲大司成。趙時偉爲宗簿正。徐鼎修爲中學敎授。李時秀爲南學敎授。李宜老爲南陽府使。柳光翼爲陰竹縣監。故左尹兪直基贈吏判例兼。刑曹判書兪彦鎬考。
정조 4년
兵批。兼判書蔡濟恭進。參判李萬恢病。參議尹勉升入直進。參知南柱老病。左承旨李亨逵進。以李福源爲知事。李聖圭爲同知。朴河潤爲忠翊將。金樂豊爲忠壯將。趙鎭祿爲訓鍊主簿。洪受寬爲明月萬戶。同知南海源。僉知金處升金命赫金敬身。濟州監牧官金光㷜。赴戰嶺別將林景擇已上單付。副司直洪秀輔。副司果李晢李元謙具縉。護軍鄭存中。
정조 4년
徐有防啓曰。刑曹參判鄭元始。疏批已下。卽爲牌招。何如。傳曰。允。
정조 4년
以備忘記。傳于李亨逵曰。飭勵。旣施矣。廉防。又伸矣。元戎重任。不容許久曠務。前大將具善復。敍用。
정조 4년
又以備忘記。傳于曰。前判書具善復。復拜訓鍊大將。
정조 4년
兵曹口傳政事。知事具善復。知訓鍊具善復。單付。
정조 4년
傳于李亨逵曰。訓鍊大將。入侍。
정조 4년
以大司諫李在學。正言沈樂洙。持平李益運。牌不進罷職傳旨。傳于趙尙鎭曰。只推。
정조 4년
徐有防。以弘文館言啓曰。本館上番副校理李時秀。以宮園儀監印事。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 4년
鄭民始。以吏曺言啓曰。坡州牧使權必稱。不爲歷辭大臣。仍爲辭朝。揆以事體。不可仍令往赴。罷黜。何如。傳曰。允。
정조 4년
以備忘記。傳于鄭民始曰。坡州牧使。旣已請罷。今日內口傳差出待下批。使之明日辭朝。
정조 4년
吏曹口傳政事。以李章漢爲坡州牧使。軍器提調具善復。
정조 4년
趙尙鎭。以義禁府言啓曰。兼中學敎授尹行修。春等學製。限內不爲設行事。禁推傳旨啓下。而尹行修。以吏曹正郞。親臨唱榜時。不爲賜牌。以假官替行事。旣已拿囚。添問目。取招。何如。傳曰。允。
정조 4년
黃海監司尹坊疏曰。伏以。日吉辰良。嘉禮順成臣民慶抃。曷有其極。仍念臣。素蔑才能。無所肖似。始荷先朝庇覆之恩。備數邇班。繼蒙聖明拂拭之寵。廁跡宰列。前後踐歷。罔非踰分。居常愧懼。若隕淵谷。迺者。海臬新命。忽下於千萬夢想之外。伏奉除旨。驚惶震駴。歷屢日而靡定。噫。按察之任。此何等重寄。上以承九重之化。下以爲列郡之表。苟非才猷素著。望實俱隆者。則莫宜居之。矧當化理淸明。朝著整肅。雖微官庶職。罔或濫授。則今玆誤恩。何爲而遽及於空疎如臣者耶。顧此海西一路。處在孔道。鄕俗擴悍。獄訟繁多。比諸他道。素稱難治。其所以彈壓之責。尤宜難愼。而今忽加之於臣。蚊蚋之負泰山。僬僥之强千鈞。豈其任也哉。臣根孤植弱。素無蟠木之援。才疎識短。實多僨轅之懼。加以年紀衰邁。精力消減。雖尋常驅策之間。亦難自效。則其於一路之澄淸。尤豈有一分堪承之望哉。聖恩雖出於委畀。臣心益切於兢惶。玆敢略暴肝膈之懇。仰瀆崇嚴之德。伏乞聖慈。察臣言之非出例讓。念方面之不可苟授。亟遞臣職名藩寄。以安私分。千萬幸甚。答曰。省疏具悉。卿其勿辭。往欽哉。
정조 4년
刑曹參判鄭元始疏曰。伏以。日吉辰良。嘉禮順成。宗社無彊之慶。臣民同祝。仍伏念臣於日昨。忽伏奉副价晉秩之命。繼以有秋曹佐貳之除。惝怳驚惑。莫省所以。噫。專對之任。其責不輕。淸朝濟濟之彦。豈患無人。而乃以如臣無似。格外陞擬。臣跡本寒素。才又鹵莽。僥倖科甲。自幸錄仕。歷敡名塗。曾非素期。幸際聖明。厚被洪造。華貫要職。次第兜攬。闔門爲之榮感。擧世從以歆羡。負乘之憂。滿盈之懼。已不勝其日夕兢業。矧此嘉善之階。乃是命德之器。苟非名望著于一世。才猷服于衆人。則旣不可人人而濫授。亦不可人人而冒膺。今臣素無尺寸之能。亦乏絲毫之勞。而年除歲遷。冥升至此。鵜梁鶴軒。徒深不衷之譏。蚊山駑車。必致覆餗之患。臣身狼狽。固不足恤。而其於辱聖簡而累聖治。何哉。又況兄弟二人。竝居宰列。河海之德。殆曠千古。雨露之澤。若偏一門。曾以儒素之族。忽成閥閱之家。人非鬼猜。勢所必至。罔極之恩。旣未報效。過福之災。自速顚沛。則臣將何辭而贖其罪乎。嗚呼。趨命爲恭。是固當然之義而量力而進。亦係不易之道。臣何敢徒恃寵靈。只事貪進。竟自陷於孤恩負國之歸乎。召牌之下。末由祗承。短章自列。不避煩瀆。伏乞聖明。察臣言之非出餙讓。念名器之不可輕授。將臣新授職秩。亟許鐫改。以重官方。以安私分。千萬幸甚。答曰。省疏具悉。陞擢可謂得人。卿其勿辭。行公。
정조 4년
掌令尹行晉疏曰。伏以。日吉辰良。嘉禮順成。中外慶忭。曷有其極。仍伏念臣於臺地。萬不近似。前後冒膺。瘡疣百出。反顧循省居。常慙恧之不暇。迺者。除旨又下於千萬夢想之外。臣誠惶霣踧踖。不知所以措躬也。噫。此誠何等時耶。世變層生。奸凶迭出。至於洪國榮而極矣。渠之地處。何如。殿下之寵遇何如。而未有絲毫之報。反成專恣之階。擅百僚之進退。榷八方之貨賂。威震朝廷。全無臣分。千罪萬惡。俱萃一身。而至若脅持君父之尊。沮遏宗社之計者。其心所在。路人亦知。顧今罪惡旣著。大論齊發。而前後批旨。一例斳允。噫。今日廷臣之所爭。公也。殿下之靳允。私也。王者奉三無私。則殿下寧可以私恩。而遏公法耶。殿下每以思念前日。不忍加誅。爲牢拒合辭之敎。而此有大不然者。使國榮之罪。在於可以罪可以不罪之間。則殿下之曲爲之地者。固不害爲念前圖保之道。而今國榮則不但爲殿下之罪人。實宗社之罪人。大夫皆曰可誅。國人皆曰可誅。則殿下獨安得以伸一己之志。而沮百僚之論哉。伏願廓揮乾斷。亟賜兪音。以洩神人之憤焉。且臣於昨冬。忝叨是職。適當國榮告退之後。未免隨衆請留。到今思之。莫非國榮眩惑一世。要君固寵之計也。而如臣淺愚之見。不能覻破於未著之時。終歸妄言之科。臣於是。滿心慙憤。無地自容。以此情勢。去就一節。今無可論。伏乞天地父母。察臣之懇。勘臣之罪。以爲人臣不職者之戒焉。臣無任屛營祈懇之至。謹昧死以聞。答曰。省疏具悉。旣諭。爾其勿辭。察職。
정조 4년
奉敎徐龍輔疏曰。伏以臣。卽接家信。臣母素患痰癖之症。挾感越添。委頓不省云。臣聞來。方寸煎灼。按住不得。玆敢忙陳短章。徑出禁扄。伏乞聖慈。俯垂鑑諒。亟遞臣所帶之職。以便救護。仍治臣擅離之罪。以肅朝綱。千萬幸甚。答曰。省疏具悉。爾其勿辭。救護母病。
정조 4년
庚子三月二十二日。兼春秋朴行淳。義禁府啓目。向前尹塾照律事。傳曰。依允。
정조 4년
義禁府啓目。向前閔慶世照律事。傳曰。依允。
정조 4년
庚子三月二十二日辰時。上御誠正閣。禮房承旨入侍時。禮房承旨徐有防。記事官鄭東浚。記注官李𤧣。記事官徐龍輔。以次進伏訖。上命書傳敎曰。禁推學敎授。改差。今日政差出。上曰。王大妃殿進御一錢重人蔘粟米飮一貼。煎入。出榻敎仍命退。諸臣以次退出。
정조 4년
庚子三月二十二日辰時。上御誠正閣。晝講入侍時。知事黃景源。特進官鄭昌聖。參贊官李亨逵。侍讀官李時秀。檢討官李鼎運。記事官金載瓚。記注官鄭必忠。記事官李𤧣宗臣安川君烓。行副護軍尹珖。以次進伏訖。上讀前授音。時秀讀奏自小人之過。止有始有卒者其惟聖人乎。命陳文義。時秀曰。此章以厲己謗己爲戒。以示上下之間。貴在誠孚。然而在人君待諫之道。勿以言者之誠否。先着心中。只觀其言之中理不中理。而擇用而已。夫然後。上有納諫之美。下無自阻之歎矣。至於人臣則不可以君必厲我。先自懷疑。不諫於當諫之時。惟當隨事盡言。納君無過矣。鼎運曰。此章曰。小人之過必文。蓋人非堯舜。安得無過。但君子有過。不憚於改過。一改二改。隨過必改。終至無所事於改矣。小人。每當有過。厭然自掩。惟恐人知。必欲文其過而諱之。不自覺爲重其過之歸。文過之害。學者猶然。何況人君乎。惟願留念焉。上曰。好矣。經延特進官。各陳文義。景源曰。觀此門人小子章。則游夏入學之門路。造道之深淺。有可見矣。聖人之學。始自灑掃應對。以達于修齊治平。而子游則非之以爲直可爲明新之學。自不免子夏之譏焉。彼以親灸之士。優入升堂之城。而未見大道之原。有此後世之惑。況今聖遠言湮。末學之擿塡冥行者。將於何依準耶。惟在大聖人導迪之如何。伏望體念。昌聖曰。游夏之學。各有其弊。皆以聖門高弟。尙且如此。人君處大聖之位。任君師之責。尤宜以繼往開來。牖群蒙於天下萬世。伏望殿下。以時措之義。矯揉人性。咸造大道。克臻丕變之化。上曰。時中難矣。中有許多般中字。有子莫之中。有聖人之中。程子曰。房中。則有房中之中焉。天下。則有天下之中焉。不但程子之言如此。試以冊子言之。掩卷時則兩題之間爲中。開卷時則兩片交合處爲中。若於掩時。指兩片之交而謂中。開處。以兩題之間爲中。則是所謂子莫之中焉。中之義大矣。非聖人。莫可能也。且子游之一言。啓後世無窮之弊焉。橫渠敎人。必以灑掃爲先者。蓋其拘束筋骸。强勵進德之意也。今若捨小學而直求明新之學。則是同反鏡而索照也。天下事。豈有遺本而先末。無體而有用之理也。學者先自小學中下手。漸就大學上進步。次第到治國平天下之域。然後乃所謂由淺入深。下學上達。而入學之關捩。造道之階級。井井有可觀矣。若以小學爲淺且小而捨之。則高者大者。將何以着手而緣足乎。和靖受學半年。程子乃敎以大學。以此觀之。子游之言。大是失之易者矣。唯聖人。發言成敎。均齊方平。渾然無罅漏處也。時秀曰。誠然矣。捨本地而將何以轉到高大處耶。上曰。小德出入之言。亦啓後世之弊矣。大德。豈易能哉。大德則大而難之。小德則小而忽之。自小德而已有所出入。則所謂不踰閑之德。從何處而前進哉。小德之中。亦有箇分數區別者。有可以時或出入者焉。有不可以踰越閫閾處焉。觀人亦知此。至於小節。雖或有時闊略。而就小節之中。亦有所放過不得處矣。時秀曰。聖敎誠然矣。命退。諸臣以次出。
정조 4년
庚子三月二十二日辰時。上御誠正閣。同副承旨與新恩同爲入侍時。同副承旨沈豊之。記事官金載瓚李𤧣徐龍輔。以次進伏訖。上曰。新恩。皆立楹外。只一人。以次進前。自壯元以下。各以次進伏。上問姓名年紀。命退。諸臣以次出。
정조 4년
庚子三月二十二日酉時。上御誠正閣。訓鍊大將入侍時。訓鍊大將具善復。右副承旨趙尙鎭。記事官金載瓚。記注官鄭必忠。記事官李𤧣。以次進伏訖。上曰。訓將進前。善復進伏。上曰。卿之遭罹雖罔測。而本事脫空。世誰不知。然以重廉隅之意。曲副卿心。遣綉衣而昭晣無餘。解將任而俾伸廉防。今於復授之後。宜無更引之義矣。善復對曰。臣出自韋韎。性雖愚迷。至於願忠之誠。根諸秉彝而今當垂死之年。遭此罔極之言雖欲卽地滅死而不可得矣。以天地父母之德。荷坑坎袵席之恩。覆庇旣至。職名如舊。闔門感泣。不知死所。第念臣有罪無罪。惟聖明在上。而臺言至峻。關係甚重。則今忽復授以前任。殆若以臣而代臣。臣雖。怵分畏義。蒼皇出肅。而拊念身名。實無抗顔見任之心矣。臣有隱痛在心。終不得消滅者。臣父母已沒。死亡無日。餘生之所欲忠者。惟我殿下。而今陷不測之科。蒙此難洗之名。五內如燬。萬念都灰。雖欲盡意於國事。而方寸已亂。藉手無地。乞遞是職。以卒生成之澤焉。三世將兵。道家所忌。臣燮世元戎。代襲隆寄。臣亦位極戎班。手握兵柄。今已十數年于玆矣。神猜人怒。理所必至。殿下如欲終始全保。曲垂哀矝。則惟臣此任。只有一遞而已。伏乞俾伸至懇焉。仍嗚泣不成聲。上曰。今無毫分可引之端。過矣過矣。命書榻敎曰。王大妃殿進御一錢重人蔘粟米飮一貼。煎入。命退。諸臣以次出。
정조 4년
行都承旨鄭民始坐。左承旨李亨逵坐。右承旨徐有防坐。左副承旨金魯淳坐。右副承旨趙尙鎭坐直。同副承旨沈豊之坐直。注書鄭東浚病金載瓚病。假注書趙興鎭仕直朴柱遇病。事變假注書宋煥德病。
정조 4년
藥房都提調鄭弘淳。提調洪樂性。副提調鄭民始啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等。不任區區伏慮。敢來問安。竝此仰稟。答曰。知道。慈殿氣候一樣。慈宮氣候。亦爲一樣。後日次入侍。宜矣。
정조 4년
李亨逵。以禁衛營從事官來言言。啓曰。今日本營軍兵。日次私習云矣。敢啓。答曰。知道。
정조 4년
徐有防啓曰。事變假注書吳益煥。身病猝重。勢難察任。今姑改差。何如。傳曰。允。
정조 4년
注書鄭東浚病代。以李魯春爲假注書。
정조 4년
李亨逵啓曰。假注書李魯春。時無職名。令該曹。依例付軍職。冠帶常仕。何如。傳曰。允。
정조 4년
事變假注書吳益煥改差代。以趙鎭星爲事變假注書。
정조 4년
李亨逵啓曰。事變假注書趙鎭星。時無職名。令該曹。依例付軍職。冠帶常仕。何如。傳曰。允。
정조 4년
注書金載瓚病代。以趙興鎭爲假注書。
정조 4년
假注書李魯春有頉代。以徐美修爲假注書。
정조 4년
假注書徐美修。時無職名。令該曹依例付軍職。冠帶常仕。何如。傳曰。允。
정조 4년
事變假注書趙鎭星有頉代。以高宅謙爲事變假注書。
정조 4년
假注書徐美修有頉代。以徐有沂爲假注書。
정조 4년
傳于徐有防曰。廳注書旣出則趁門限事。當追省記上直。而迄無消息。出身之初。安敢如是怠慢假注書受點人。問名汰去。更令擬入。卽爲修省記入直。
정조 4년
徐有沂汱去代。以金熙采爲假注書。
정조 4년
事變假注書高宅謙有頉代。以李福潤爲事變假注書。
정조 4년
以事變假注書李福潤望單子。傳于沈豊之曰。科第之再登。誠是異事。亦可謂奇幸。況有洪文泳甄用時傳敎。何必異同。令該曹。六品遷職。口傳擬入。無窠則姑待司果事。一體。分付。此望筒更爲擬入。
정조 4년
假注書金熙采有頉代。以朴柱遇爲假注書。
정조 4년
事變假注書李福潤陞六代。以宋煥德爲事變假注書。
정조 4년
吏曹。口傳政事。以李福潤爲典籍。
정조 4년
徐有防。以卽者司譯院官員來言言。啓曰。譯科覆試今方開場。而提調兪彦鎬。以其親病。纔已陳疏下鄕。黃景源。陳疏入啓。俱不得進參。令本院稟旨變通事。言送矣。合有變通之道。何以爲之。敢稟。傳曰。許遞。
정조 4년
沈豊之啓曰。因本院啓辭。司譯院提調許遞事。命下矣。譯科覆試。今日當爲開場。提調有闕代。令該曹。口傳差出。以爲趁卽擧行之地。何如。傳曰。允。
정조 4년
傳于沈豊之曰。騎馬一匹。立之。宣傳官一員。待命。
정조 4년
傳于沈豊之曰。騎馬一匹。立之。
정조 4년
傳于李亨逵曰。左承旨。入侍。
정조 4년
沈豊之。以兵曹言啓曰。內吹螺赤及龍虎營兼內吹。今春等習角時入格賞木綿一同二十六匹依啓下單子。分等施賞之意。敢啓。答曰。知道。
정조 4년
沈豊之。以訓鍊都監言啓曰。本局兼內吹今春等習角賞格。依啓下單子。木綿四十五匹分等施賞之意。敢啓。答曰。知道。
정조 4년
吏曹。口傳政事。以徐浩修李𡊠爲司譯提調。
정조 4년
庚子三月二十三日。兼春秋朴行淳。義禁府啓。驪州牧使尹塾。依法典科罪。啓。傳曰。功減一等爲良如敎。
정조 4년
義禁府啓。閔慶世。杖一百收贖。徒三年定配。啓。傳曰。功減一等爲良如敎。
정조 4년
庚子三月二十三日午時。上御誠正閣。同副承旨入侍時。同副承旨沈豊之。假注書趙興鎭。記注官鄭必忠。記事官李𤧣。以次進伏訖。上曰。禮房承旨持夏享大祭報府入侍。獻官單子。今日內修入事。分付。賤臣承命出。與禮房承旨徐有防。偕入進伏。命書傳敎曰。滯囚可悶。禁府照律及議處坐起。今日爲之。又命豊之書傳敎曰。正科雜科面試。則雖有素戒。迄不爲之。至於閱勤慢考公私之事。亦豈無道。見今雜科。旣已設場。如前紛紜之弊。難保其必無。又況被抄人抽栍。只見試技。曾在先朝。熟所仰覩者。此時現發。豈非羞恥事乎。以此預令申飭。雖擧子輩。十分精白。無或犯禁。大抵。雜科之弊。專在參試官之從中作奸。亦令以此嚴飭。命有防讀祭報府。有防讀奏。上曰。領相衰老。似難於駿奔之役。以領府事。判府事中。改付標以入之意。分付。吏曹。十三室大祝。亦爲改付標。可也。上曰。新榜注書今日入來者。誰也。豊之曰。注書則李魯春。仕進事變注書則趙鎭星云矣。上曰。事變注書連爲出代。外方新及第。次次付之。好矣。上曰。今二十日。次對筵說。詳細修入。可也。而其時注書李錫夏也。使之入闕。典其日次對承旨。相議修入事。分付。又命書傳敎曰。召對爲之。命書榻敎曰。王大妃殿進御一錢重人蔘粟米飮一貼。煎入。命退。承史遂退。
정조 4년
庚子三月二十三日申時。上御誠正閣。都承旨入侍時。行都承旨鄭民始。假注書趙興鎭。記注官鄭必忠李𤧣。以次進伏訖。上曰。近來日氣甚溫和。且見各道雨澤狀啓。則雨澤雖頻數。而亦不至太過。兩麥有登熟之望。注秧亦無愆期之患云。言念民事。誠爲萬幸。民始曰。此後雨澤。若如三春之頻數。則八路似可大豐矣。上曰。自予御極以後。今至四五年之間。或水或旱。無歲不凶。民生之困窮。未有甚於此時。莫非予否德之致。而無辜生民。豈不唉憐乎。民始曰。聖上爲民之德意。蕩然於辭敎之間。臣不勝欽仰之至。蓋自丙申以後。雖無大豊之歲。亦無大歉之年。別無顚連之患矣。上曰。戊戌年。豈非大歉之歲乎。民始曰。其時嶺南一道失稔。而其年冬暖如春。翌年四月初。牟麥大登。故雖至設賑之境。百姓則無飢死之患矣。上曰。新榜注書入來乎。賤臣曰。未及入來矣。上曰。如未入來。其代。次次擬入。則一日之內。遐鄕新榜。似可盡付矣。賤臣曰。注書擬入之時。簡通於實官。故往來之際。自爾遲滯矣。命退。承史以次退出。
정조 4년
行都承旨鄭民始坐。左承旨李亨逵坐。右承旨徐有防坐直。左副承旨朴祐源坐。右副承旨金魯淳坐。同副承旨沈豊之坐直。注書鄭東浚病金載瓚病。假注書趙興鎭仕李鎭宅仕直。事變假注書宋煥德仕。
정조 4년
藥房都提調鄭弘淳。提調洪樂性。副提調鄭元始啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節。爲宜。惠慶宮氣候。何如。臣等。不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍。宜矣。
정조 4년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 4년
傳于沈豊之曰。左右史不備。由限已過。奉敎徐龍輔。牌招入直。
정조 4년
傳于金魯淳曰。武藝別監出身朴枝萬吳興德鄭道觀。令攸司科治。
정조 4년
李亨逵啓曰。事變假注書宋煥德。假注書朴柱遇。時無職名。令該曹。依例付軍職。冠帶常仕。何如。傳曰。允。
정조 4년
假注書望朴柱遇有頉。代以權文度爲假注書。
정조 4년
假注書望權文度在外。代以尹擎柱爲假注書。
정조 4년
假注書望尹擎柱在外。代崔逵翰爲假注書。
정조 4년
假注書望崔逵翰在。代鄭繼忠爲假注書。
정조 4년
假注書望鄭繼忠在外。代以李鎭宅爲假注書。
정조 4년
徐有防啓曰。假注書李鎭宅。時無職名。令該曹。依例付軍職。冠帶常仕。何如。傳曰。允。
정조 4년
事變假注書望宋煥德有頉。代以李日運爲事變假注書。
정조 4년
事變假注書望李日運在外。代孫鎭翼爲事變假注書。
정조 4년
事變假注書望孫鎭翼在外。代李鳳舒爲事變假注書。
정조 4년
事變假注書望李鳳舒在外。代以金聲秋爲事變假注書。
정조 4년
事變假注書望金聲秋在外。代尹濟爲事變假注書。
정조 4년
徐有防啓曰。卽者。司譯院官員來言本院雜科覆試。今當開場。而提調徐浩修。謂有情勢。不爲進參云。卽爲牌招。使之趁卽擧行之地。何如。傳曰。近以雜科試官之數數變通。疲於酬應。見今位著。雖曰。不備。豈無無故之人。必以稱頉人擬望。屢煩上聞者。殊極不當。又未知徐浩修情勢何事。許遞。更爲口傳擬入。
정조 4년
吏曹。口傳政事。以蔡濟恭爲司譯提調。
정조 4년
徐有防啓曰。再明日親臨受誓戒讀誓文時。刑曹判書當爲進參。而判書兪彦鎬。以其親病。陳疏下鄕。無有變通之道。何以爲之。敢稟。傳曰。姑令許遞。
정조 4년
大司憲金夏材啓曰。臣識旣駑鈍。姿乏諫諍。本不合於淸朝耳目之任。而適値大論方張。懲討義重。遂乃冒昧行公矣。卽伏見獻納朴在源疏本。則以三司臣之討國榮不嚴。規切甚峻。責之以只請竄配。斥之以緩聲徐步。臣於是。不勝瞿然慙恧之至。噫。國榮貫盈之罪。萬戮猶輕。且其告退疏語。旨意凶悖。斷案昭著。凡今在廷之臣。孰不沬血飮泣。誓不與共立。而重臣箚請之律。猶且不從。只令歸還。故臣待罪玉署時。憂憤所激。倉卒構箚。以爲先允從之意。仰請矣。非謂此律。可定其罪也。今者諫臣之斥如此。論其所失。臣實爲首。其何可以事在旣往。有所自解。晏然仍冒於臺次乎。請命遞斥臣職。答曰。無論疏語之如何。又無論處義之如何。旣有先朝至嚴之禁。況原本未下。則以私自聞知之本。至於登聞者。大關後弊。不可例批。姑先依啓。承旨之矇然捧入。失職非細。遞差。
정조 4년
徐有防啓曰。卽者。副校理徐鼎修。副修撰尹行元。因獻納朴在源疏。謂有情勢。陳疏徑出。原疏以國忌齋戒。方已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。承旨不知先朝禁令乎。此啓辭還給。
정조 4년
沈豊之啓曰。副校理徐鼎修。副修撰尹行元。屢度催促。終不還爲入直。玉堂上下番俱空。事甚未安。從重推考。卽爲牌招入直。何如。傳曰。當初冒禁陳疏。率爾甚矣。從以不見原本。矇然徑出。亦極乖當。以此以彼。所失非細。到今處義。猶屬似然官是論思。而不論憲長之失體。隨衆煩瀆。又可謂溺職。不可無示警之道。上下番玉堂。一竝遞差。他玉堂。牌招入直。
정조 4년
傳于沈豊之曰。坐直承旨入侍。
정조 4년
又傳于曰。承旨前望單子入之。朴祐源落點。
정조 4년
兵曹口傳政事。副司直金夏材。
정조 4년
傳于徐有防曰。新徐授承旨。牌招察任。
정조 4년
以校理姜忱。副校理李時秀。修撰金宇鎭徐有成等。牌不進罷職傳旨。傳于徐有防曰。事端如此之後。不可不一伸廉隅。竝許遞。
정조 4년
傳于朴祐源曰。左副承旨。入侍。
정조 4년
徐有防啓曰。今日實錄廳堂郞進不進單子中。郞廳柳誼。無端懸病。依傳敎禁推傳旨捧入之意。敢啓。傳曰。知道。
정조 4년
金魯淳。以義禁府言啓曰。時囚罪人吳在文。杖八十收贖。告身盡行追奪。徒二年定配事照律公事。判付內功議各減一等。閔慶世。杖一百收贖。告身盡行追奪。徒三年定配事照律公事。判付內功減一等。啓下矣。吳在文功議各減一等。杖六十收贖。告身盡行追奪。洪忠道稷山縣成歡驛。徒一年定配。閔慶世。功減一等。杖九十收贖。告身盡行追奪。洪忠道海縣夢熊驛。徒二年半定配。而以議啓內辭意。具罪目。依例發遣府羅將。竝押送于各其配所。何如。傳曰。允。
정조 4년
庚子三月二十四日卯時。上御誠正閣。禮房承旨入侍時。右承旨徐有防。假注書趙興鎭。記注官鄭必忠。記事官徐龍輔以次進伏訖。上曰。今番享祀獻官單子。非但不善塡差。以堂上執禮言之。例以曾經吏議之人差之。而曾經者如無之。則以曾經大司成者塡差。可也。以纔通大諫之人苟充。何也。預差則尤不擇之。該曹祭享色書吏。自政院懸罰。其委折知入。賤臣承命出回奏曰。曾經吏議。及大司成者。皆塡差於奠幣贊酌官。故無以變通。以曾經諫長者。塡差云矣。上曰。堂上堂下罷削人。一竝書入之意。分付。命書榻敎曰。王大妃殿進御一錢重人蔘粟米飮一貼。煎入。命退。承史遂退。
정조 4년
庚子三月二十四日巳時。上御誠正閣。都承旨入侍時。行都承旨鄭民始。假注書趙興鎭。記注官鄭必忠。記事官徐龍輔。以次進伏訖。上曰。都憲之避嫌。未知緣何處義而爲耶。民始曰。疏本未下前避嫌。已極違例。而政院之捧入。亦有所如何。而近來政院事。拘於顔私者甚多。誠可悶然矣。上曰。右承旨院中故事及規例頗鍊熟。而今番避嫌之捧入。可謂不善爲之矣。右承旨尙然生疎之人。尤非可論。命賤臣曰。先朝受敎中。上疏原本未下前要語及傍草。不得先出之事。自政院謄給各司奇別廳。此後毋得犯科之意。各別分付。上曰。實錄之汗靑無期。誠可悶矣。民始曰。尙餘七八年年條云矣。上曰。堂郞若加差下。則似可從速告成乎。民始曰。目今堂郞。非不多也。不得專一爲之。故自然遷就矣。上曰。兩都留守兼帶堂上之任乎。民始曰。各有分掌年條。而已告訖云矣。命書傳敎曰。實錄之役。了當無期。昨秋以歲前訖工云矣。今踰數朔。尙無汗靑之望。此亦國綱所在。寧有如許道理。堂上中兵曹判書蔡濟恭。方帶劇務。減下。其餘堂上。皆令輪直本廳。以爲從速完役之地。曾在先朝。以實錄事。飭敎截嚴。抛棄雖久。而因飭敎。周年之間告成。今日請臣之怠忽。固知有甚於伊時也。以此亦爲嚴飭。郞廳之懸病。莫若近日此後無端懸病者。直捧禁推傳旨。命書榻敎曰。王大妃殿雖御一錢重人蔘粟米飮一貼。煎入。命退。承史遂退
정조 4년
行都承旨鄭民始坐。左承旨李亨逵坐。右承旨徐有防坐直。左副承旨朴祐源坐。右副承旨金魯淳坐直。同副承旨沈豊之坐。注書鄭東浚仕金載瓚病。假注書趙興鎭仕直。事變假注書宋煥德仕。
정조 4년
傳于李亨逵曰。左副承旨。入侍。
정조 4년
傳于李亨逵曰。左承旨馳詣明陵。奉審摘奸以來。
정조 4년
傳于鄭民始曰。左承旨爲禮房。
정조 4년
傳于鄭民始曰。軍士房承旨。入侍。
정조 4년
事變假注書尹濬在外。代以姜世膺爲事變假注書。
정조 4년
事變假往書姜世膺在外。代以鄭來成爲事變假注書。
정조 4년
事變假注書鄭來成在外。代以安邁權爲事變假注書。
정조 4년
鄭民始啓曰。注書鄭東浚。旣已出仕。假注書趙興鎭。仍察廳注書之任。何如。傳曰。允。
정조 4년
前望單子。入之。刑曹判書具善復。應敎李度默。副應敎趙時偉。校理姜忱。修撰尹行元徐有成。副校理李時秀林錫喆。副修撰洪文泳。落點。
정조 4년
鄭民始啓曰。新除授刑曹判書具善復。卽爲牌招。以爲警戒進參之地。何如。傳曰。允。
정조 4년
兵曹。口傳政事。副司直鄭一祥金文淳鄭宇淳。副司果徐鼎修金宇鎭。
정조 4년
傳于徐有防曰。挾輦軍。以內入直軍爲之。搶劍軍三十名爲之。
정조 4년
傳于金魯淳曰。右承旨。入侍。
정조 4년
傳于金魯淳曰。侍臣不可不備員山林外在外臺諫許遞。與未差之代。前望單子入之。待下批牌招察任。
정조 4년
大司憲前望單子。入之。李性源。落點。司諫前望單子。入之。李顯永。落點。
정조 4년
傳于鄭民始曰。同副承旨。入侍。
정조 4년
朴祐源。以兵曹言啓曰。來四月初三日大駕詣宗廟。初四日夏享大祭親行時。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。傳曰。訓局馬軍一哨。步軍五哨隨駕。御營廳留陣禁軍。則二番隨駕。其外留管留陣竝除之。
정조 4년
李亨逵。以刑曹言啓曰。武藝別監出身朴枝萬吳興德鄭道觀。令攸司科治事。命下矣。朴枝萬吳興德鄭道觀等。俱是出身。移義禁府處之。何如。傳曰。武藝別監出身肅拜之問安。自是不易之古規。而今番則終不爲之。知而不爲。罪也。不知而不爲。罪也。此亦紀綱所在。當嚴處而移義禁府。猶屬猥濫。令訓將決棍十度後。草記。
정조 4년
朴祐源。以訓鍊都監言啓曰。依傳敎。武藝別監出身朴枝萬吳興德鄭道觀等。各決棍十度之意。敢啓。答曰。知道。
정조 4년
庚子三月二十五日卯時。上御誠正閣。左副承旨入侍時。左副承旨朴祐源。假注書趙興鎭。記注官鄭必忠。記事官徐龍輔。以次進伏訖。命書傳敎曰。玉署殆空。前望單子。入之。待下批牌招察任。又命書傳敎曰。誓戒在卽讀誓文官。不可不備。而銓曹無人。刑曹判書前望單子。入之。吏曹判書金鍾秀。催促上來。出榻敎又命書傳敎曰。承旨房仍。左副爲軍士房。又命書傳敎曰。江華留守待下批。不多日。辭朝。命書榻敎曰。王大妃殿進御二錢重人蔘粟米飮。加半夏一錢一貼。煎入。又命書榻敎曰。前掌令李度默。敍用。又命書榻敎曰。堂上堂下罷削人。書入。命退。承史遂退。
정조 4년
庚子三月二十五日辰時。上御誠正閣。都承旨入侍時。行都承旨鄭民始。假注書趙興鎭。記注官李𤧣。記事官徐龍輔。以次進伏訖。上曰。昨日玉堂之處義。何其劻攘乎。右承旨旣知院中凡事。則胡不挽止。坐視其誤着耶。民始曰。再昨日李時秀。欲陳疏徑出。故院中皆力挽。至於昨日之擧。則都憲避嫌旣出後。在玉堂處義。陳疏徑出。無或怪矣。上曰。原疏昨日更爲取見。則初無三司二字。混稱在庭諸臣。若以此處義。則奚獨玉堂引義耶。上自大臣下至庶僚。俱爲引嫌乎。民始曰。都憲之避嫌。非以兩司避嫌也。其時箚首避嫌。則隨箚之人。似可引義矣。上曰。徐鼎修。旣是多年記注之人。豈不知先朝受敎之有禁令乎。民始曰。年少之人。未及知之。不是異事矣。上曰。都憲避嫌之時。右承旨初不知之之說。其可成說乎。旣在院中旣有不知之理也。民始曰。果不知。故以不知仰對矣。如或知之。豈有一毫欺忘於君父之理乎。上曰。近以摛文院事觀之朝報謄入。逐朔爲之定式則近來慢不擧行。此皆直閣之責。卿其董飭。好矣。命書榻敎曰。王大妃殿進御一錢重人蔘粟米飮。一貼煎入。民始曰。祭官中時無職名人。口傳付軍職。大司成南玄老牌招。進參誓戒之地。何如。上曰。依爲之。出擧條命退。承史遂退。
정조 4년
庚子三月二十五日午時。上御誠正閣。軍士房承旨入侍時。左副承旨朴祐源。記事官鄭東浚。記注官李𤧣。記事官徐龍輔。以次進伏訖。上命書傳敎曰。統禦合設之後。事面自別。必須擇入。可責成效。江華留守各別擇差。臺官體貌不輕。交龜豈容稽滯。待明朝薦望事。分付。又命書傳敎曰。銓曹無人。奉常正。勢難差出。而誓戒迫頭。前正旣命仍任。臺諫有闕代。明日政差出。上曰。政事。明日爲之。出榻敎上命書傳敎曰。吏曹參判前望單子。入之。祐源曰。今日親臨受誓戒時。奉常正。以典祀官。當爲進參。而正李顯永。移拜臺職。合有變通之道。何以爲之乎。上曰。仍任前職。可也。出擧條仍命退。諸臣以次退出。